Маргарита Бабинець

Маргари́та Бáбинець (26.02.1923, Мейсонтавн, Пенсильванія, США — 27.07.1944, Стилвотер, Оклагома, США) — америцька Русинка, участниця Другой світовой войны, радистка и войскова рекрутерка женского войскового корпуса США (WAC: Women's Army Corps of the United States army). Рядовичка Бабинець была перва воячка женского войскового корпуса, котра достала медалию войскового летунства США. Она и пилот Джеймс Гоуи загыбли в катастрофі бомбардера-пикировача в , при сповненю служебных повинностей: в тот момент провадила рекрутинг до женского войскового корпуса (WAC).

 Биография 
Отець Маргариты Иван Бабинець,  John Babinetz (1879-1957), по женитві лишив у Доробратові на Пудкарпатю фамилию и, як многы иншы Русины перед Первов світовов войнов, одышов до Америкы на зароботкы. Двараз приходив дому, де докупововав землю. Третьый раз, як ся надїяв, послідный, одышов, жебы заробити на хыжу. Айбо зароботкы теперь были слабшы и за десять рокы не заробив лем на путь жоны Анны и дочок Анны и Софии до Америкы (старша дочка Марія на тот час уже ся была отдала).Маргарита Бабинець, Русинка, котров гордить ся Америка.

Маргарита Бабинець ся родила у Пенсільванскому городку Юніон-Сіті, де отець робив на шахтах, 26. фебруара 1923. рока. А по трьох роках ту щи родив ся брат Иван. Дїти ся учили в англійськой школї, айбо няньо их зробив ушытко, жебы они знали русинську бесіду: научив дома говорити по-русинськы, принюс русинськы книгы. Вечорами отець часто приказовав за далекі Карпаты, за Доробратово. Раз у школї быв вечур поезии и Маргарита задекламовала стих, што чула дома:
Я Русин был, есмь и буду,
Я родился Русином.
Честный род мой не забуду,
Останусь его сыном...
Оплескы были од усїх, хоть нитко из присутных не знав русинского языка. Коли дома Иванко переказав сесь трафунок, няньо взяв Маргариту на руки и довго плакав от гордости и радости.

Старша сестра Софія, котра робила акушерков, помогла жоні єдного міліонера серенчливо родити, и за се чоловік оплатив путь на отцюзнину ей матери и братови. Иншы члены фамилии плановали вернути ся по  року, айбо зачала ся война и звязь з родичами оборвала ся. 

Дякувучи туй же Софиі, котра перебрала ся жыти у фамилию міліонера, бо там мав ся родити далшый дїтвак, Маргарита змогла учити ся в універзитетї (Carnegie Institute of Technology, Pittsburgh, Pennsylvania). Газда, учувши бесїду сестер, же не є гроший, заплатив за выуку Маргариты. Маргарита дуже файно ся вчила: за єден рук проходила програму двох курсув. Дївочка шпортовала: возила ся на біціклях, бігала кросс, плавала. Окрем англицкого, добрі знала нїмецкый, мадярскый, французскый и русскый.

 Войскова служба 
Коли Маргариту, як майфайну студентку, по дипломі покликали на роботу у губернаторськый уряд штата, она просила ся на фронт: "Чом дотеперь не одкрытый другий фронт? Там, в окупации, у мене половка родины." Достала  понуку створити воздушный женскый полк. 23. новембра 1943 была зарахована до военской едноткы 4136  Войсково-воздушных сил США. Всокочены доднесь стары, з часу войны, новинкы, розказують историю твореня женского полка, до котрого первыма ишли славянкы: Полькы, Чешкы, Росиянкы, Украинкы. Каждый день у 1520 она мала выділеный ефірный час на вербованя у полк. Службу нечекано перервала авиакатастрофа. Маргарита Бабинець посмертно угонорована мадалиов Войсково-воздушных сил (США) и погребена з почестями на войсковом теметові (1944), де позднїше погребли и ей отця (1957), котрый хотїв, але так и не вернувся на отцюзнину.

 Жерела 
 Find a grave PVT Marjory Linheart Babinetz https://www.findagrave.com/memorial/139699777/marjory-linheart-babinetz



 Референції 

Катеґорія:Русиньскы Америчане
Катеґорія:Друга світова война